58.		Žiadosť o vrátenie preplatku mzdy (§ 222 ZP)
ABC, s.r.o., Ružová ul. č. 10, 010 01 Žilina
							Ján Hladký 
V Žiline 30. 9. 2022 						Stodolova ul. č. 2, 010 01 Žilina
Vec:	Žiadosť o vrátenie preplatku na mzde
Pri výplate za mesiac august 2022 Vám bola omylom zo strany mzdovej učtárne vyplatená suma 130 eur naviac, čo sme zistili v mesiaci septembri 2022 a o čom sme Vás ihneď upovedomili.
Pretože Vám uvedená suma nepatrí, žiadame Vás o jej vrátenie najneskôr do konca októbra 2022, v opačnom prípade si svoj nárok budeme uplatňovať súdnou cestou.
Ing. Vladimír Milučký, konateľ spoločnosti
Poznámka
Ustanovenie § 222 Zákonníka práce rieši právne dôsledky bezdôvodného obohatenia či už na strane zamestnávateľa alebo zamestnanca. Za bezdôvodné obohatenie zákon považuje plnenie bez právneho dôvodu, plnenie na základe neplatného právneho úkonu alebo plnenie z právneho dôvodu, ktorý odpadol a majetkový prospech získaný z nepoctivých zdrojov v existujúcom pracovnoprávnom (nie inom) vzťahu v zmysle príslušných ustanovení Zákonníka práce.
Zákon za plnenie bez právneho dôvodu považuje akékoľvek plnenie, na ktoré nevznikol zamestnancovi alebo zamestnávateľovi právny nárok.
Dôsledkom vzniku bezdôvodného obohatenia je povinnosť toho, kto prospech získal, aby získanú finančnú čiastku vydal (vrátil) tomu, na úkor koho bol získaný.
Vrátenie nesprávne vyplatených súm môže zamestnávateľ od zamestnanca požadovať, ak zamestnanec vedel alebo musel z okolností predpokladať, že ide o sumy neoprávnene určené alebo neoprávnene vyplatené, najneskôr v lehote do troch rokov od ich výplaty.